14
Ɛ Duël Gɔɔrä Indiɛn ca Rialikä kɛ Kui̱ Lëëp Duɔp Ɔ?
Duel gɔrä thio̱käratiɛ ɛ jɛn duel gɔrä min jek Nëën Jaöba ŋi̱i̱cdiɛn thi̱n. Ɛn duel gɔrä ɛmɛ la̱tkɛ jɛ kɛ kui̱ nɛɛni tin ca tëkdiɛn thöp Kuoth kɛnɛ ɣöö ba la̱t ni la̱tdɛ kɛ ɣöö dëë ‘la̱tdiɛn kɛ kui̱ latdä ruac Kuɔth cuɔp gua̱a̱thdɛ.’
Duel Gɔrä Leep Duɔp. Kɛ thuɔk runä min nhiam in lät kɛ leep duɔp, jɛn bɛ wä duel gɔrä min la̱tkɛ kɛ ni̱n da̱ŋ bäkɛl Luak Palä Nëëni Jaöba min thia̱k kɛ jɛ. Luɔt duël gɔrä ɛmɛ ɛ ɣöö bɛ leep duɔp luäk kɛ ɣöö bɛ thiëëk kɛ Jaöba, kä bɛ dup tin derɛ lat ni ruac Kuɔth ŋa̱c, kä bɛ cieŋ kɛ ŋa̱th rɛy lätdɛ ni ciaŋ.
Duel Gɔrä kɛ kui̱ nɛɛni tin Ŋi̱eeckɛ Ruac Kuäärä Kuɔth. Jɛn duel gɔrä päthni da̱ŋ rɛw ɛmɛ, ca rialikä kɛ ɣöö bɛ lëëp duɔp tin görkɛ ɣöö ba ciëëŋkiɛn ba̱ny piny kɛ ɣöö dee kɛ wä lät gua̱th in görkɛ kɛ thi̱n. La larkɛ jɛ ɛ kɛn i̱ “Ɣän ɛn! Jäk ni ɣä!” guɔrkɛ ni Ŋi̱i̱c in di̱i̱t ëë cu ruac Kuɔth lat wi̱i̱ muɔɔn, min la Yecu Kritho. (I-ca-yaa 6:8; Jɔɔn 7:29) Kɛ ɣöö bi ciëëŋdu ba̱ny piny go̱rɛ ɣöö bi wä cieŋ kɛ ciaŋ mi ce̱tkɛ ciaŋ in cieŋ kɛ nɛy tin tee gua̱th in wi̱i̱ thi̱n. Ciɛŋkiɛn, ta̱a̱ in tekɛ ɣɔw dhɔɔriɛn, kɛnɛ mi̱i̱th tin camkɛ ɛ kɛn dɔŋ tekɛ kɛ dääk mi di̱i̱t kɛ mi̱i̱th tin te gua̱th in bi thi̱n. Mi lotdɛ rɔ bä, derɛ gɔaa ɛn ɣöö deri thok in ruac kɛ kɛ ŋa̱c. Jɛn duel gɔrä ɛmɛ luäkɛ ji̱ kɔar Kritho tin /ken kuɛn kɛnɛ ji̱ kɔar Kritho tin ci kuɛn tin tekɛ run ti 23 a wä mäni 65, kɛ ɣöö ba ciɛŋ tin görkɛ kɛ kui̱ la̱tdiɛn kɛnɛ dup tin dëë ŋa̱c ɛ kɛn tin dëë kɛ jakä ɣöö bi Jaöba kɛ jakä la̱a̱tkɛ kɛnɛ bua̱ndɛ ŋa̱c.
Duel Gɔrä Baibolä Gil-yad. Kɛ thok Ɣi-bɛ-ru ɛn “Gil-yad” lotdɛ ni ɣöö ‘Di̱r Päämni mi Neen.’ Ni mëë ca Gil-yad tok kɛ ruɔn kä 1943, cua nɛy ti le̱ny pekdiɛn nɛy ti 8,000 ti ca ŋi̱eec kä Gil-yad ala ja̱a̱k jäkä ‘wi̱i̱cni ti gööl’ kɛ ɣöö ba naath wä ŋi̱eec kɛ ruac Kuɔth. (Lät 13:47) Mëë cup nɛy tëë ca ŋi̱eec kä Peru, cua jek baaŋ, thilɛ bua̱a̱n ti te thi̱n. Duundɛ ɣöö ɛn täämɛ tekɛ bua̱a̱n ti le̱ny pekdiɛn 1,000. Mëë ci ja̱a̱k la̱t tok kä Japa̱n, kɛn Nëën Jaöba /ca wäl cop ɛ kɛn rɛy wec. Ɛn täämɛ Nëën Jaöba kä Japa̱n le̱ny pekdiɛn 200,000. Kɛn päth da̱ŋ dhieec tin ŋi̱eckɛ ni naath kä Gil-yad ŋi̱eckɛ Baibol thi̱n bä ɛlɔŋ. Nɛy tin lät ala lëëp duɔp kiɛ nɛy tin lät ala ja̱a̱k, tekɛ kä mäktäb Nëëni Jaöba, kiɛ nɛy tin lät ala gue̱e̱l bua̱a̱ni ca kɛ cɔal duel gɔrä ɛmɛ kɛ ɣöö bakɛ ben ŋi̱eec kɛ ɣöö dëë la̱t ben rialikä kä dëë naath com kɛ ɣöö ba ruac Kuɔth lat wi̱i̱ muɔɔn kɛɛliw.
Ɛn Duel Gɔrä Leep Duɔp ɛŋu la̱tkɛ jɛ mɔ?
Ɛn Duel Gɔrä kɛ kui̱ nɛɛni tin Ŋi̱eckɛ Ruac Kuɔth la̱tkɛ jɛ kɛ kui̱ ŋaani?
unk nus_Latn nus_Latn nus_Latn nus_Latn nus_Latn nus_Latn nus_Latn